Voëlklip: Polisie verduidelik oor lykskouingsverslag | Netwerk24
Deur Jackie Kruger 12 Desember 2019 17:30
Die amptelike bevindings van Heidi Scheepers (25) en haar seuntjie, Hugo (2), se lykskouingsverslag word nie openbaar gemaak nie uit respek vir die familie en omdat dit deel is van die polisieondersoek.
Die polisie het vandeesweek gesê hulle het die amptelike bevindings van die volledige lykskouingsverslag ontvang.
Netwerk24 het 'n navraag aan die polisie gerig oor die moontlikheid dat die bevindings nie openbaar gemaak word nie omdat 'n misdaad vermoed word, maar kapt. Malcolm Pojie, polisiewoordvoerder, sê dit is nie die geval nie.
Etienne en Heidi Scheepers saam met Cuzette (6) en Hugo (2). Foto: Facebook/Heidi Scheepers
Die polisie doen 'n geregtelike doodsondersoek en nie 'n moordondersoek nie, sê hy.
Die polisie volstaan by die voorlopige bevindings van die verslag wat vroeër reeds bekend gemaak is, dat Heidi en Hugo verdrink het.
Heidi en haar kinders, Hugo en Cuzette (6), het op 22 Oktober in hul Volkswagen Caravelle oor 'n afgrond by die Voëlklip-gebied buite Heroldsbaai gestort.
Hulle het verdwyn nadat hulle vroeër die dag saam met haar man, Etienne, eienaar van die Heroldsbaai-kafee, op die strand in Heroldsbaai was.
* Op 3 Desember omstreeks 21:30 het Zonita Basson, 'n makelaar van George, in haar rooi Chevrolet Spark oor die afgrond by die Voëlklip-uitkykpunt by dié vakansiedorp gery, sowat 1 km van waar Scheepers-hulle oor die afgrond is.